Alle partier i Frederikshavn Kommunes byråd har mandag indgået en ny budgetaftale.

Et enigt byråd i Frederikshavn Kommune gav mandag håndslag på den nye budgetaftale for årene fra 2023 til 2026. - Vi har høvlet 30 millioner kroner af budgettet, og det er ikke nemt. Desuden har vi omprioriteret 20 millioner kroner, så det er overhovedet ikke et mælk og honning-budget. Til gengæld er vi ikke der, hvor vi skal hæve skatten. Vi kan betale vores renter og afdrag. Så det her er bedste bud i en tid med inflation og en energikrise, siger Frederikshavn Kommunes borgmester Birgit S. Hansen (S). Børne- og Familieområdet bliver tilført 21,3 millioner ekstra fra 2023 og frem, og disse penge tages fra de øvrige udvalg. Udover det var der godt nyt til vandhundene i Frederikshavn Kommune. I Vandsportens Hus pegede medlemmernes mundvige formentligt opad. Huset, som er tiltænkt at være et samlingspunkt for en række foreninger i Sæby med hang til vand, får nemlig to millioner kroner. - Nu kan folkene bag det spændende projekt bruge vores opbakning, når de skal forsøge at søge midler hos store fonde. Det er afgørende for dem, siger Birgit S. Hansen (S) til Kanal Frederikshavn . Håndsrækningen til gavn for vinterbadere, roere, sejlere og surfere på de to millioner kroner er et engangsbeløb, som ryger i Vandsportens Hus' kasse i 2023. Kommunen flytter desuden sit havnekontor ind i Vandsportens Hus. Psykisk sårbare rammes Mens vandentusiasterne jubler, rynker de på næsen over den nye aftale i den lokale SIND-afdeling i Frederikshavn Kommune. Her skal livremmen nemlig spændes ind. De kommunale støttecentre i i henholdsvis Skagen, Sæby og Frederikshavn rammes på det tilbud, som omhandler paragraf 104 - Aktivitets- og samværstilbud. - Denne mulighed for at borgere kan komme og få kontakt og hjælp, er så vigtig en del af socialpsykiatrien. Vi hører fra vores medlemmer og målgruppe, at de er meget bekymret for, at der fremover bliver færre åbningstimer med personale i cafeen i de tre støttecentre, siger Rikke Rugholt, der er afdelingsleder i SIND Frederikshavn. Sparer på rengøring Tilbuddet er til borgere over 18 år med psykiske vanskeligheder, der har behov for vejledning og sociale relationer, og besparelserne vil ifølge afdelingslederen få konsekvenser på længere sigt. - Ro og stabilitet er meget vigtigt for psykisk sårbare borgerne. De ændringer og besparelser, der er lagt op til, giver bekymringer hos rigtig mange psykisk sårbare i hele kommunen. Vi håber, at politikerne vil genoverveje de besparelser, som rammer de psykisk sårbare i hele kommunen, siger Rikke Rugholt. I budgettet er der også fundet 3,6 millioner kroner, som skal gå til at færdiggøre 20 skure, legepladsen og en spuleplads på Sæby Havn. Desuden oplyser borgmesteren, at der fremover tilbydes rengøring hver tredje uge i stedet for hver anden uge til de ældre. Til gengæld har kommunen tilført klippekortsordningen en million ekstra årligt. Det er en ordning, hvor ældre med et sparsomt netværk kan blive visiteret til at gå en tur, komme ud at handle eller tage til frisør med personale.